ธนาคารออมสิน เตือนอย่าหลงเชื่อ SMS จากเพจ และเว็บไซต์ปลอมชวนกู้เงิน
ธนาคารออมสิน แจ้งว่า ตามที่ได้มีกลุ่มมิจฉาชีพ นำชื่อ,โลโก้ ตลอดทั้งสินเชื่อของธนาคารไปแอบอ้างส่งข้อความสั้น (SMS) หรือตั้งชื่อเพจเฟซบุ๊กและเว็บไซต์ เชิญชวนให้กู้เงินพร้อมแนบลิงก์แอปพลิเคชันไลน์ให้กดรับสิทธิ์ และพยายามเปลี่ยนรูปแบบข้อความเชิญชวนหลากหลายมากยิ่งขึ้น ซึ่งสื่อเหล่านั้นไม่ใช่สื่อของธนาคารออมสิน และธนาคารไม่มีนโยบายให้กู้เงินผ่านแอปพลิเคชันไลน์ ตลอดจนไม่มีส่วนเกี่ยวข้องกับการเผยแพร่ข้อมูลดังกล่าว ซึ่งได้มีการแจ้งเตือนประชาชนมาอย่างต่อเนื่อง อย่างไรก็ตาม ขณะนี้ได้มีการแอบอ้างเพิ่มจำนวนมากขึ้น ขอแจ้งเตือนประชาชนให้ระมัดระวัง อย่าได้หลงเชื่อ ไม่แอดไลน์สมัครใช้บริการ ไม่กรอกข้อมูลส่วนบุคคลและไม่แชร์ SMS เพจเฟซบุ๊ก รวมทั้งเว็บไซต์ที่ไม่ใช่ของธนาคารออมสินอย่างเด็ดขาด สำหรับประชาชนที่สนใจใช้บริการสินเชื่อ สามารถติดต่อใช้บริการที่สาขาของธนาคารออมสินได้โดยตรง หรือศึกษารายละเอียดสินเชื่อและผลิตภัณฑ์ต่างๆ ได้ที่เว็บไซต์ www.gsb.or.th